**ΕΝΟΤΗΤΑ 1η. «Γιατί φιλοσοφεί ο άνθρωπος»;**

Ο Αριστοτέλης στο απόσπασμα αυτό αιτιολογεί τη θέση πως η φιλοσοφία είναι μια γνωστική δραστηριότητα διαφορετική από τις τέχνες και ιεραρχικά ανώτερη από αυτές. Η ανωτερότητά της έγκειται στο γεγονός ότι **δεν υφίσταται για λόγους χρηστικούς και εξυπηρέτησης αναγκών.** Η συλλογιστική του πορείαδιαρθρώνεται σταδιακά, βήμα προς βήμα κατ’ αναλογία προς την εξελικτική πορεία του ανθρώπου.

Τρεις είναι οι ιδέες, οι άξονες πάνω στους οποίους οργανώνεται το κείμενο στις τρεις πρώτες περιόδους. Μια τέταρτη περίοδος, επιλογική, διατυπώνει το κεντρικό συμπέρασμα-προέκταση.

**Φιλοσοφῶ:** {το σχόλιο του βιβλίου}

**Α. Η ΕΚΠΛΗΞΗ, Η ΑΠΟΡΙΑ ΚΑΙ Ο ΘΑΥΜΑΣΜΟΣ ΕΙΝΑΙ Η ΑΦΕΤΗΡΙΑ ΤΗΣ ΦΙΛΟΣΟΦΙΚΗΣ ΔΡΑΣΤΗΡΙΟΤΗΤΑΣ.**

Η πρώτη περίοδος ( Διά γάρ… γενέσεως) αναπτύσσει τον πρώτο άξονα: η φιλοσοφία ανάγεται **στον θαυμασμό, σε μια πρωτογενή έκπληξη και περιέργεια.**

Ο σύνδεσμος «γάρ» δηλώνει ότι στο σημείο αυτό εισάγεται μια αιτιολόγηση. Αιτιολογεί την αμέσως προηγηθείσα εξωκειμενική φράση «Ὅτι δ’ οὐ ποιητική [η φιλοσοφία], δῆλον καί ἐκ τῶν πρώτων φιλοσοφησάντων». Συνεπώς, πρέπει να δούμε όλα όσα ακολουθούν ως προσπάθεια απόδειξης του μη χρηστικού χαρακτήρα της φιλοσοφίας (μέσα σε ένα ιστορικό περιβάλλον)

Είναι αξιοσημείωτο ότι ο Αριστοτέλης τοποθετεί στην αφετηρία και την έναρξη μιας λογικής δραστηριότητας ( ακριβέστερα: της κατεξοχήν λογικής δραστηριότητας, της φιλοσοφίας) **ένα πάθος, τον θαυμασμό.** Η έκπληξη, η απορία και ο θαυμασμός για τον κόσμο που μας περιβάλλει **είναι το έναυσμα για τη φιλοσοφία.** **θαυμάζω**: [το σχόλιο του βιβλίου]

**νῦν καί πρῶτον**

Ο Αριστοτέλης αναφέρεται στην έναρξη της φιλοσοφικής δραστηριότητας τόσο σε σχέση με την εποχή του (συγχρονία) όσο και σε σχέση με το παρελθόν (διαχρονία).

* Με το επίρρημα «νῦν» δηλώνει ότι και στη δική του εποχή η αφετηρία για να αρχίσουν να φιλοσοφούν οι άνθρωποι είναι η έκπληξη και η περιέργεια για τον κόσμο που τους περιβάλλει.
* Με την αιτιατική του χρόνου «τό πρῶτον» γίνεται αναφορά στην έναρξη της φιλοσοφικής δραστηριότητας κατά το παρελθόν. Οι πρώτοι φιλόσοφοι (Θαλής, Αναξιμένης, Ηράκλειτος, Αναξαγόρας κ. ά.) εμφανίστηκαν στο παρελθόν (ἤρξαντο) με αφετηρία την έκπληξη και την περιέργεια για τη δομή και τη μορφή του κόσμου, για τα αξιοθαύμαστα φαινόμενά του.

**Παραδείγματα φαινομένων που προκάλεσαν τον θαυμασμό και έγιναν η αφετηρία για τη φιλοσοφική σκέψη.**

α. Αρχικά οι άνθρωποι νιώθουν έκπληξη, απορία και θαυμασμό **για τα παράξενα της καθημερινής ζωής** (τά πρόχειρα τῶν ἀτόπων), αυτά που του προκαλούσαν μια παράξενη γοητεία, ένα δέος ή μια αμηχανία. Αλλά και φαινόμενα και γεγονότα που ο άνθρωπος **θεωρούσε αυτονόητα και φυσικά,** όταν ξέφευγε από τις ασχολίες και την πίεση των καθημερινών προβλημάτων και τα παρατηρούσε με ηρεμία, του προκαλούσαν πια σε μια άλλη διάσταση απορία και τον οδηγούσαν στην ανάγκη προσεκτικότερης μελέτης, ώστε να τα ερμηνεύσει και να τα κατανοήσει.

β. Στη συνέχεια το φιλοσοφικό ενδιαφέρον τους στράφηκε σε πιο σημαντικά ζητήματα. Ο άνθρωπος από τη γενικότητα των αποριών του για οτιδήποτε παράδοξο, αφού κάλυψε άλλοτε με πληρότητα, άλλοτε περισσότερο, άλλοτε λιγότερο και άλλοτε αποδεχόμενος την αδυναμία του να απαντήσει, προχώρησε σιγά σιγά στην παρατήρηση **σημαντικότερων φαινομένων.** Η λέξη «**οἷον**» στο σημείο αυτό εισάγει παράδειγμα. Εδώ ως παράδειγμα αναφέρονται τα φυσικά φαινόμενα που σχετίζονται με τη σελήνη, τον ήλιο και τα άστρα, αλλά και η ίδια η γένεση του σύμπαντος ( θέματα με τα οποία ασχολήθηκαν οι πρώτοι φυσικοί φιλόσοφοι), η δομή και η μορφή του. Είναι προφανές ότι υπάρχει μία κλιμάκωση από τα πιο κοντινά στον άνθρωπο και τις δυνατότητες της γνώσης του στα πιο μακρινά και δυσερμήνευτα.

**Β. Η ΕΚΠΛΗΞΗ, Η ΑΠΟΡΙΑ ΚΑΙ Ο ΘΑΥΜΑΣΜΟΣ ΚΑΝΕΙ ΤΟΝ ΑΝΘΡΩΠΟ ΝΑ ΣΥΝΕΙΔΗΤΟΠΟΙΗΣΕΙ ΤΗΝ ΑΓΝΟΙΑ ΤΟΥ**

**Ὁ δ’ ἀπορῶν καί θαυμάζων οἴεται ἀγνοεῖν ( διό καί ὁ φιλόμυθος φιλόσοφός πώς ἐστιν · ὁ γάρ μῦθος σύγκειται ἐκ θαυμασίων )**

Η έκπληξη, η περιέργεια και ο θαυμασμός που νιώθουν οι άνθρωποι πηγάζουν από μια θετική στάση απέναντι στον κόσμο, τη διάθεσή τους να τον γνωρίσουν σε βάθος. Ωστόσο, εμπεριέχουν και ένα αρνητικό στοιχείο: **οι άνθρωποι συνειδητοποιούν την άγνοιά τους, με αποτέλεσμα να χάνει ο κόσμος της εμπειρίας τον αυτονόητο χαρακτήρα του. Έτσι, η συνειδητοποίηση της άγνοιάς μας για τον κόσμο της καθημερινής εμπειρίας γίνεται η αφετηρία της φιλοσοφικής σκέψης.** Η φιλοσοφική αναζήτηση δεν προϋποθέτει να έχουμε σπουδάσει κάποια από τις επιστήμες. Αρχίζουμε να θέτουμε φιλοσοφικά ερωτήματα από τη στιγμή που σταματάμε να θεωρούμε τον κόσμο της καθημερινής εμπειρίας αυτονόητο.

**(ἀπορῶ** : σχόλιο βιβλίου)

**Παρενθετικό επιχείρημα που συσχετίζει τον φιλόμυθο με τον φιλόσοφο.**

Αξιοπρόσεκτο είναι το παρενθετικό επιχείρημα με το οποίο ο Αριστοτέλης αναφέρεται στη σχέση μύθου και φιλοσοφίας. Υποστηρίζει πως οι φιλόμυθοι είναι κατά κάποιον τρόπο φιλόσοφοι. **Ο συνδετικός κρίκος ανάμεσα σε αυτόν που αγαπά τον μύθο και σε αυτόν που αγαπά την ολοκληρωμένη γνώση, τη σοφία είναι τα θαυμάσια, τα αξιοθαύμαστα, αξιοπερίεργα, δυσερμήνευτα ·** με αυτά ασχολείται τόσο ο μύθος όσο και η φιλοσοφία. Ο Αριστοτέλης, όταν αναφέρεται στον φιλόμυθο, δεν έχει κατά νου μόνο τους αρχαίους μυθογράφους αλλά και τον δάσκαλό του, τον Πλάτωνα, που αξιοποιεί συχνά τους μύθους στις φιλοσοφικές του αναλύσεις. Άλλωστε είναι γνωστό ότι ο μύθος είχε τη δική του φιλοσοφική αξία και δεν έπαψε ποτέ να είναι πολύτιμο εργαλείο σκέψης.

Η ιδέα που συνδέει το παρενθετικό επιχείρημα με το υπόλοιπο απόσπασμα είναι πως **τόσο η φιλοσοφία όσο και ο μύθος δεν είναι τίποτε άλλο παρά τρόποι διαφυγής του ανθρώπου από την άγνοια.** Αυτή ήταν η τελευταία λέξη πριν την παρένθεση, και με αυτή συνεχίζει ο Σταγειρίτης μετά το κλείσιμο της παρένθεσης (ἀγνοεῖν -ἄγνοιαν) .

Η συνειδητοποίηση της άγνοιας δημιουργεί την ανάγκη για απάντηση στα μεγάλα ερωτήματα για τον θεό, τον κόσμο και τον άνθρωπο.

Η παρένθεση δεν αποτελεί απλά έναν συνειρμό. Εδώ υπόκειται ένα βαθύτερο ερμηνευτικό σχήμα για την πορεία της ανθρωπότητας προς τη γνώση: **από τον μύθο στον λόγο.** Ο μύθος και ο λόγος δεν αποτελούν παρά δυο διαφορετικές γλώσσες και αντίστοιχους τρόπους σκέψης, για να απαντηθούν τα μεγάλα ερωτήματα για τον θεό, τον κόσμο και τον άνθρωπο.

**Η τυπική δομή του συλλογισμού:**

1η προκείμενη: ὁ γάρ μῦθος σύγκειται ἐκ θαυμασίων ( =ο μύθος συντίθεται από

γεγονότα άξια θαυμασμού)

2η προκείμενη: Διά γάρ τό θαυμάζειν οἱ ἄνθρωποι καί νῦν καί τό πρῶτον ἤρξαντο

φιλοσοφεῖν

(όπως συμβαίνει και τώρα, οι άνθρωποι άρχισαν για πρώτη φορά να φιλοσοφούν

από περιέργεια και θαυμασμό)

**ΣΥΜΠΕΡΑΣΜΑ:** ὁ φιλόμυθος φιλόσοφός πώς ἐστιν (=όποιος αγαπά τους μύθους είναι κατά κάποιο τρόπο φιλόσοφος)

**Γ. Η ΕΠΙΘΥΜΙΑ ΤΟΥ ΑΝΘΡΩΠΟΥ ΝΑ ΥΠΕΡΒΕΙ ΤΗΝ ΑΓΝΟΙΑ ΠΟΥ ΤΟΝ ΟΔΗΓΕΙ ΑΠΟ ΤΟΝ ΑΡΧΙΚΟ ΘΑΥΜΑΣΜΟ ΣΤΗ ΦΙΛΟΣΟΦΙΑ. Η ΦΙΛΟΣΟΦΙΑ ΔΕΝ ΥΠΗΡΕΤΕΙ ΚΑΜΙΑ ΧΡΗΣΙΜΟΤΗΤΑ. ΥΠΑΡΧΕΙ ΚΑΙ ΝΟΗΜΑΤΟΔΕΙΤΑΙ ΚΑΘ’ ΕΑΥΤΗΝ.**

**ὥστ’ εἴπερ διά τό φεύγειν τήν ἄγνοιαν ἐφιλοσόφησαν, φανερόν ὅτι διά τό εἰδέναι τό ἐπίστασθαι ἐδίωκον καί οὐ χρήσεώς τινος ἕνεκεν**.

**ἐπιστήμη:** (σχόλιο βιβλίου)

Στο σημείο αυτό ο Αριστοτέλης διατυπώνει το επιχείρημα πως, αφού αυτό που ώθησε τους ανθρώπους να ασχοληθούν με τις φιλοσοφικές αναζητήσεις ήταν η συνειδητοποίηση της άγνοιάς τους για τις αρχές που διέπουν τον κόσμο και τα βαθύτερα αίτια των φαινομένων, συμπεραίνεται εύλογα πως επιδίωξαν τη βαθύτερη γνώση της πραγματικότητας για χάρη της ίδιας της γνώσης και όχι για να

εξυπηρετήσουν κάποια σκοπιμότητα. Για τον Αριστοτέλη η φιλοσοφία αποτελεί το μέσο για την υπέρβαση της άγνοιας, χωρίς ωστόσο να υπηρετεί κάποια άλλη χρησιμότητα ή σκοπιμότητα. **Η φιλοσοφία είναι αυτοαναφορική, υπάρχει και νοηματοδοτείται καθ’ εαυτήν.**

Ο Αριστοτέλης δίνει στο επιχείρημά του υποθετική μορφή που πρέπει να διερευνηθεί περαιτέρω, χωρίς να βιάζεται να καταλήξει σε οριστικό συμπέρασμα. **Ακολουθεί τη μεθοδολογία των θετικών επιστημών.**

Σήμερα οι όροι φιλοσοφία και επιστήμη σημαίνουν δύο διακριτές δραστηριότητες. Στην ελληνική αρχαιότητα όμως ο όρος φιλοσοφία είχε το ίδιο σημασιολογικό περιεχόμενο με τον όρο επιστήμη. Στην κορυφή της ιεραρχίας των επιστημών τοποθετεί την πρώτη φιλοσοφία, η οποία είναι η επιστήμη που έχει ως αντικείμενό της τις πρώτες αρχές των όντων.

**Ο Αριστοτέλης διακρίνει τρεις τομείς επιστημονικής γνώσης** ( ἐπιστῆμαι ή διάνοιαι).

**α. οι ποιητικές γνωστικές περιοχές-επιστήμες** στοχεύουν στη δημιουργία –παραγωγή· ποιητικές είναι οι διάφορες τέχνες, από τις πιο ταπεινές ως τις πιο πολύπλοκες και αξιοσέβαστες, όπως η ιατρική ή η αρχιτεκτονική, αλλά ακόμα και αυτές που σήμερα ονομάζονται καλές τέχνες. Ο Αριστοτέλης εντάσσει τις ποιητικές επιστήμες στην κατώτατη βαθμίδα γνώσης.

**β. οι πρακτικές γνωστικές περιοχές –επιστήμες** σχετίζονται με τις ανθρώπινες πράξεις, έχουν αντικείμενο την ανθρώπινη συμπεριφορά, χωρίς όμως να στοχεύουν στην παραγωγή κάποιου συγκεκριμένου προϊόντος· πρακτική γνώση, συνεπώς, είναι η ηθική αλλά και η πολιτική, η διαλεκτική και η ρητορική. Οι πρακτικές τέχνες, καθώς επηρεάζονται από την αστάθεια και την μεταβλητότητά του ανθρώπινου χαρακτήρα, υπολείπονται των θεωρητικών επιστημών.

**γ. οι θεωρητικές,** που στοχεύουν αποκλειστικά στη γνώση, στην αναζήτηση του ανθρώπινου νου, αλλά θεωρητική· στοχεύει αποκλειστικά στη γνώση. Δεν την αποκτά ο άνθρωπος για να τη χρησιμοποιήσει στην προσπάθειά του να δημιουργήσει κάτι ή στην καθημερινή του δράση. Η πρώτη μάλιστα φιλοσοφία δε μελετά κάποια συγκεκριμένη πλευρά της πραγματικότητας, αλλά είναι η θεωρητική γνώση των πρώτων αρχών και αιτιών της πραγματικότητας.

ἐπιστήμη

πρακτική(1) ποιητική (2) θεωρητική (3)

μαθηματική (4) φυσική (5) θεολογική(6)

( θεωρητική < μαθηματική + φυσική + θεολογική )

(1) ασχολείται με τις ανθρώπινες πράξεις

(2) ασχολείται με την παραγωγή χρήσιμων και ωραίων πραγμάτων

(3) επιδιώκει την καθαρή γνώση

(4) ασχολείται με πράγματα που δεν έχουν χωριστή ύπαρξη και δεν υπόκεινται σε

αλλαγή ( δεν τα βλέπουμε στον γύρω κόσμο μας)

(5) ασχολείται με πράγματα που έχουν χωριστή ύπαρξη και υπόκεινται σε αλλαγή

(6) ασχολείται με πράγματα που έχουν χωριστή ύπαρξη και δεν υπόκεινται σε

αλλαγή ( η πρώτη φιλοσοφία)

**Η χρήση έναρθρων απαρεμφάτων στη θέση αφηρημένων εννοιών (δια τό θαυμάζειν, διά τό φεύγειν τήν ἄγνοιαν, διά τό εἰδέναι, τό ἐπίστασθαι )**

Με την υφολογική αυτή επιλογή δίνει έμφαση:

**α. στον ενεργητικό, προσωπικό χαρακτήρα** της φιλοσοφικής δραστηριότητας

**β. στην ιστορικότητα της φιλοσοφίας,** αφού η φιλοσοφική γνώση παρουσιάζεται ως δραστηριότητα που ξεκινά από την έκπληξη και τον θαυμασμό και κορυφώνεται στην ακριβή γνώση της πραγματικότητας.

**διά τό θαυμάζειν:** παρουσιάζει τον λόγο για τον οποίο οι άνθρωποι ξεκίνησαν να φιλοσοφούν

**διά τό φεύγειν τήν ἄγνοιαν:** παρουσιάζει τον λόγο για τον οποίο οι άνθρωποι ανέπτυξαν τη φιλοσοφία

**διά τό εἰδέναι:** παρουσιάζει τον λόγο για τον οποίο οι άνθρωποι επεδίωκαν τη γνώση

**τό ἐπίστασθαι:** παρουσιάζει τον στόχο της γνώσης για τη φιλοσοφία, που δεν είναι άλλος από την ίδια τη γνώση.

**Δ. ΤΕΚΜΗΡΙΩΣΗ ΤΟΥ ΠΡΟΗΓΟΥΜΕΝΟΥ ΙΣΧΥΡΙΣΜΟΥ**

**Μαρτυρεῖ δέ τό συμβεβηκός· σχεδόν γάρ πάντων ὑπαρχόντων τῶν ἀναγκαίων καί τῶν πρός ῥᾳστώνην καί διαγωγήν ἡ τοιαύτη φρόνησις ἤρξατο ζητεῖσθαι.**

Η τρίτη περίοδος ( μαρτυρεῖ… συμβεβηκός) τεκμηριώνει με μια σύντομη ιστορική διαπίστωση την αλήθεια του προηγούμενου ισχυρισμού: **δεν ήταν η ανάγκη που οδήγησε στη φιλοσοφία·** οι άνθρωποι φιλοσόφησαν μόνο όταν είχαν ξεπεράσει τα βιοτικά προβλήματα και εξασφάλισαν σχόλη, τον χρόνο που δε δαπανάται για τη διασφάλιση της επιβίωσης αλλά ελεύθερα για τη χαλάρωση και την απόλαυση.

Ο Αριστοτέλης δεν συνδέει τη φιλοσοφία με τη ραστώνη, τη χαλάρωση δηλαδή και την απόλαυση, μόνο γενετικά, ανατρέχοντας απλώς στην ιστορική της καταγωγή. Αν η σύνδεση αυτή δεν ήταν διαχρονική και ουσιώδης, δε θα τον ενδιέφερε. Ο Σταγειρίτης διαβλέπει ότι η δραστηριότητα του φιλοσόφου υπερβαίνει πάντα τις πιεστικές απαιτήσεις της καθημερινότητας, προϋποθέτει χρόνο ελευθερίας και απομάκρυνση από τις άλλες τέχνες· τότε και μόνο τότε μπορεί αυτός να προσεγγίσει τη φιλοσοφική ακρίβεια. Γι’ αυτό και η ραστώνη γίνεται έγκυρο σημάδι της φιλοσοφίας.

**φρόνησις:** (σχόλιο βιβλίου)

**Ε. ΕΠΙΛΟΓΙΚΟ ΣΥΜΠΕΡΑΣΜΑ: Η ΦΙΛΟΣΟΦΙΑ ΕΙΝΑΙ Η ΜΟΝΗ ΕΛΕΥΘΕΡΗ ΕΠΙΣΤΗΜΗ**

**Δῆλον οὖν ὡς δι’ οὐδεμίαν αὐτήν ζητοῦμεν χρείαν ἑτέραν, ἀλλ’ ὥσπερ ἄνθρωπος, φαμέν, ἐλεύθερος ὁ αὑτοῦ ἕνεκα καί μή ἄλλου ὤν, οὕτω καί αὐτήν ὡς μόνην οὖσαν ἐλευθέραν τῶν ἐπιστημῶν· μόνη γάρ αὕτη αὑτῆς ἕνεκέν ἐστιν.**

Στο επιλογικό συμπέρασμα –προέκταση ( Δῆλον οὖν… ) εμβαθύνει: **στον πυρήνα της φιλοσοφικής γνώσης δε βρίσκεται η χρηστικότητα και η ανάγκη** ( όπως συμβαίνει με άλλες επιστήμες) αλλά **η ελευθερία· η φιλοσοφία υπάρχει μόνο για τον εαυτό της.** Οι άνθρωποι ποθούν και επιδιώκουν τη βαθύτερη γνώση της πραγματικότητας για χάρη της ίδιας της γνώσης και όχι για να εξυπηρετήσουν κάποια πρακτική σκοπιμότητα. **Στον πυρήνα της φιλοσοφίας βρίσκεται η ελευθερία.** Η συσχέτιση της φιλοσοφίας με τη ελευθερία έχει διπλό χαρακτήρα:

**α. δηλώνει την απουσία σύνδεσης με την όποια πρακτική χρηστικότητα.** Η φιλοσοφία δεν εξυπηρετεί κανέναν εξωτερικό σκοπό, το τέλος της βρίσκεται στον εαυτό της.

**β. δηλώνει την πεποίθηση του Αριστοτέλη ότι μόνο ένα ελεύθερο πνεύμα μπορεί να φιλοσοφήσει αληθινά.** Άλλωστε, ο φιλοσοφικός λόγος καλλιεργήθηκε ιδιαίτερα σε ελληνικές πόλεις που είχαν κατοχυρώσει την ελευθερία τους και των οποίων οι πολίτες είχαν πετύχει να ζουν ελεύθεροι.

Η ιδέα σύνδεσης φιλοσοφίας και ελευθερίας ανάγεται στον Πλάτωνα. ( Πολιτεία, 499a: οὐδέ γε αὖ λόγων, ὦ μακάριε, καλῶν τε καί ἐλευθέρων ἱκανῶς ἐπήκοοι γεγόνασιν, οἵων ζητεῖν μέν τό ἀληθές συντεταμένως ἐκ παντός τρόπου τοῦ γνῶναι χάριν. (=ούτε λοιπόν έχουν ακούσει λόγους καλούς και ελεύθερους αρκετά που να ζητούν με όλο το πάθος και με κάθε τρόπο την αλήθεια για χάρη της γνώσης).

**Το συμπέρασμα διατυπώνεται σε α΄ πληθυντικό πρόσωπο οριστικής ενεστώτα** (ζητοῦμεν), πράγμα που δείχνει πως ο Αριστοτέλης εντάσσει τον εαυτό του στους φιλοσόφους της εποχής του που στοχάζονται ελεύθεροι.

**Η αναλογία της φιλοσοφίας με τον ελεύθερο άνθρωπο**

Για να κάνει πιο κατανοητό και παραστατικό το παραπάνω συμπέρασμα, χρησιμοποιεί μια αναλογία «**ὥσπερ…**» όπως χαρακτηρίζουμε ελεύθερο τον άνθρωπο που είναι αυτόνομος και δεν υποτάσσει τη δραστηριότητά του στην υπηρεσία κάποιου άλλου, σε αντίθεση με τους δούλους, έτσι και η φιλοσοφία ορίζει καθ’ εαυτήν τον χώρο της και τη λειτουργία της. Μόνο ένα ελεύθερο πνεύμα μπορεί να φιλοσοφήσει αληθινά, αλλά και μόνο στην κατεξοχήν ελεύθερη πόλη (όχι βέβαια, για τους δούλους ή τις γυναίκες) την Αθήνα ευδοκίμησε ο φιλοσοφικός λόγος. Να επισημάνουμε, όμως, ότι χάρη στους δούλους και στους μετοίκους υπήρχε επαρκής ελεύθερος χρόνος α) για να φιλοσοφούν οι ελεύθεροι πολίτες και β) να συμμετέχουν στις δημοκρατικές διαδικασίες ( η φιλοσοφία σε διανοητικό επίπεδο αντιπροσωπεύει ό,τι η δημοκρατία σε πολιτικό)

**ἐδίωκον, ζητεῖσθαι, ζητοῦμεν**

Με την επιλογή των συγκεκριμένων ρημάτων ο Αριστοτέλης **υποδηλώνει τον πιεστικό χαρακτήρα των φιλοσοφικών αποριών, την επιτακτική ροπή στο φιλοσοφείν.** Μπορεί η φιλοσοφία να μην ικανοποιεί καμιά εξωτερική χρεία και ανάγκη, αποτελεί όμως πανανθρώπινο ψυχικό ζητούμενο. Ενδιαφέρουσα και η μετάβαση από το παρελθοντικό τριτοπρόσωπο «ἐδίωκον» στο παροντικό πρωτο-πρόσωπο «ζητοῦμεν», με την οποία ο Αριστοτέλης εντάσσει και τον εαυτό του στη χορεία των φιλοσόφων, των ανθρώπων που στοχάζονται ελεύθεροι.

**Η πορεία του ανθρώπου από τον θαυμασμό στη φιλοσοφία**

* Η περιέργεια, η απορία και ο θαυμασμός γέννησαν τη φιλοσοφική δραστηριότητα, πρώτα για τα φαινόμενα της καθημερινότητας και στη συνέχεια για σημαντικότερα θέματα.
* Η απορία και ο θαυμασμός οδηγούν στη συνειδητοποίηση της άγνοιας.
* Και ο μύθος, όπως και η φιλοσοφία, έχοντας ως κοινό αντικείμενο θαυμάσια γεγονότα προσπαθούν να ικανοποιήσουν την ανάγκη του ανθρώπου να υπερβεί την άγνοιά του.
* Οι άνθρωποι επιδίωξαν τη γνώση για τη γνώση και όχι για τη χρήση της. Γι’ αυτό και οι πνευματικές αναζητήσεις ακολούθησαν την κάλυψη αναγκών και την εξασφάλιση άνεσης.

Ο Αριστοτέλης , προσπαθώντας να περιγράψει και να ορίσει τη φιλοσοφία, ιχνηλατεί τον βηματισμό του ανθρώπου και της ανθρωπότητας προς αυτήν· και τον αποτυπώνει ως έναν βηματισμό λογικό και εξελικτικό· το ένα βήμα οδηγεί εύλογα στο άλλο, στο επόμενο και πληρέστερο. Έτσι, η λογική, εκ μέρους του Αριστοτέλη, αποτύπωση της πορείας του ανθρώπου προς τη φιλοσοφία γίνεται και η ίδια φιλοσοφία. Αν η φιλοσοφία είναι στον πυρήνα της μία ελεύθερη αναζήτηση αιτιολογήσεων, τότε και η εκλογικευμένη, αιτιολογική, αποτύπωση της πορείας του ανθρώπου προς αυτήν είναι, επίσης, φιλοσοφία. Με άλλα λόγια, η διατύπωση και η απάντηση του ερωτήματος «γιατί η φιλοσοφία;» είναι η αυθεντική φιλοσοφία!

**Τα στοιχεία που φανερώνουν την ιστορικότητα της φιλοσοφίας.**

Η ιστορικότητα της φιλοσοφίας, στη διαχρονία και τη συγχρονία της, διαπερνά τη σκέψη του φιλοσόφου.

Ο Αριστοτέλης δεν περιορίζεται σε μια μελέτη αποκλειστικά λογική· έχει υπόψη του και την αντίστοιχη ιστορική πορεία, το τι όντως συνέβη στην (ελληνική) πραγματικότητα. Γνωρίζει, ασφαλώς, ο φιλόσοφος από τα Στάγειρα, τους προκατόχους του· βλέπει ξεκάθαρα ότι οι πρώτοι φιλόσοφοι ήταν φυσιολόγοι, φυσικοί φιλόσοφοι. Γι’ αυτό και δομεί το κεφάλαιο το σχετικό με τις απαρχές της φιλοσοφίας:

**α. με τη χρήση χρονικών προσδιορισμών** ( καί νῦν καί τό πρῶτον, ἐξ ἀρχῆς εἶτα), προκειμένου να αναφερθεί τόσο στις απαρχές της και, γενικότερα, στο παρελθόν της (διαχρονία), όσο και στο παρόν της (συγχρονία). Ειδικότερα, με το επίρρημα «νῦν» δηλώνει ότι και στη δική του εποχή, η αφετηρία για να αρχίσουν να φιλοσοφούν οι άνθρωποι είναι η έκπληξη και η περιέργεια για τον κόσμο που τους περιβάλλει. Με την αιτιατική του χρόνου «τό πρῶτον» γίνεται αναφορά στην έναρξη της φιλοσοφικής δραστηριότητας κατά το παρελθόν. Οι πρώτοι φιλόσοφοι (Θαλής, Αναξιμένης, Ηράκλειτος, Αναξαγόρας κ. ά.) εμφανίστηκαν στο παρελθόν «ἤρξαντο»,με αφετηρία την έκπληξη και την περιέργεια για τη δομή και τη μορφή του κόσμου, για τα αξιοθαύμαστα φαινόμενά του.

**β. με διπλή χρήση του ρήματος : ἄρχομαι,** «ἤρξαντο, ἤρξατο», για να αναφερθεί στις απαρχές της φιλοσοφικής σκέψης.

**γ. με μια ρητή αναφορά στο «συμβεβηκός»,** δηλαδή στο ιστορικό συμβάν

**δ. με ευρεία χρήση ιστορικών χρόνων.**

**ΣΥΜΠΛΗΡΩΜΑΤΙΚΑ: 1. Η απορητική μέθοδος**

Είπαμε ότι η απορία είναι η αφετηρία της φιλοσοφικής αναζήτησης, επομένως, ήταν εύλογο ο Αριστοτέλης να θεωρεί τη λεγόμενη «απορητική μέθοδο» ως την αρχική και θεμελιώδη φιλοσοφική μέθοδο. Από την άποψη αυτή ο Αριστοτέλης επανέρχεται στην αρχική αφετηρία από την οποία ξεκίνησε ο Σωκράτης και με αυτήν την έννοια είναι γνήσια σωκρατικός.

**2. Το ύφος του Αριστοτέλη** στο κείμενο είναι στοχαστικό, λιτό, σαφές και ακριβές. Κυριαρχεί η αντικειμενική και εναργής επιχειρηματολογία και ο επιστημονικός λόγος

**ΕΡΩΤΗΣΕΙΣ : α) Ερμηνευτικές**

1. Για ποιον λόγο φιλοσόφησαν αρχικά οι άνθρωποι; Ποια ανάγκη ικανοποιεί η φιλοσοφία, κατά τον Αριστοτέλη;

2. Ποια η σημασία της χρήσης των ρημάτων «θαυμάζω, φιλοσοφώ, απορώ» και ποια η σχέση μεταξύ τους;

3. Πώς συνδέεται η απορία και ο θαυμασμός με την άγνοια;

4. Ποια είναι η σχέση του μύθου με τη φιλοσοφία;

5. Να εντοπίσετε στη δεύτερη περίοδο του κειμένου τους συλλογισμούς και να σχολιάσετε τη μορφή και τη λειτουργικότητά τους.

6. Τι μέσο πειθούς εισάγεται με το ρήμα «μαρτυρεί»;

7. Ποιος χαρακτηρισμός αποδίδεται στη φιλοσοφία και γιατί;

8. Ο Αριστοτέλης θεωρεί τη φιλοσοφία «ὡς μόνην οὖσαν ἐλευθέραν τῶν ἐπιστημῶν» . Ποια έννοια δίνει στο επίθετο ἐλευθέραν; Με ποια αναλογία υποστηρίζει την άποψή του;

9. Να εντοπίσετε τους χρονικούς και αιτιολογικούς προσδιορισμούς του κειμένου και να σχολιάσετε τη λειτουργία τους.

10. Να τεκμηριώσετε την άποψη ότι «ο κόσμος της εμπειρίας αποτελεί αφετηρία των φιλοσοφικών αναζητήσεων.

11. Με βάση τη συλλογιστική πορεία του Αριστοτέλη να τεκμηριώσετε τη θέση πως αυτός συνδυάζει τα χαρακτηριστικά του θετικούς επιστήμονα και του θεωρητικού φιλοσόφου.

12. Ποιος είναι ο συνδετικός κρίκος ανάμεσα σ’ αυτόν που αγαπά τον μύθο και σε αυτόν που αγαπά την ολοκληρωμένη γνώση και σοφία.

**β) Λεξιλογικές**

1. Φιλόσοφος, φιλόμυθος : α) Να γράψετε 10 επίθετα της αρχαίας ή της νέας ελληνικής που έχουν το ίδιο πρώτο συνθετικό με τις παραπάνω λέξεις.

β) Να γράψετε 5 λέξεις με πρώτο ή δεύτερο συνθετικό τη λέξη «μύθος» και στη συνέχεια 5 ΣΥΝΤΟΜΕΣ προτάσεις με αυτές.

2. Να βρείτε με ποιες λέξεις του πρωτότυπου κειμένου σχετίζονται ετυμολογικά οι λέξεις : γνώμη, εισιτήριο, ανιστόρητος, ερχομός, χειρονομία, συμπάσχω, μεγαλοφυής, βατήρας, άξονας.